Golftalent fra Aalborg fik debut som professionel foran 15.000 tilskuere ved Made in Denmark.

Golfspilleren Martin Leth Simonsen fra aalborg skiftede i den forgangne uge status fra amatør til professionel, og i går fik han debut på den store scene ved Made in Denmark foran 15.000 tilskuere. - Det er golf som alt andet, bolden skal stadigvæk i hul. Det er da fedt, at der er så mange mennesker ud at kigge på, men man skal bare lade være med at tænke på det, lød det uimponeret fra Martin Leth Simonsen, inden han slog ud på første hul i går formiddags. Ved siden af stod Danmarks største golfnavn, Thomas Bjørn. Men det fik ikke Simonsen til at ryste på hånden, og han lagde flot op på par-3 hullet og sænkede i par. Dagen fortsatte i samme gode stil, og Martin Leth Simonsen må tage til takke med en foreløbig plads som nummer 68 efter første runde, efter han gik banen i par. Men det resultat skal altså blive endnu bedre, hvis man skal spille op med de allerbedste. Thomas Bjørn har lagt sig på en foreløbig 29. plads to slag under par, mens veteranen Steen Tinning er på en delt 52. plads med et slag under par. Resultater: 1. David Horsey, -8 2. Oliver Farr, -7 3. Paul Lawrie, -6 T4. John Parry, -5 T4. Bradley Dredge, -5 T4. Søren Kjeldsen, -5 11. Lasse Jensen, -4 T14. John Axelsen, -3 T14. Morten Ørum Madsen, -3 T14. Mads Søgaard, -3 T29, Thomas Bjørn, -2 T29, Benjamin Poke, -2 T29, Rasmus Hjelm, -2 T29, Daniel Løkke, -2 T29, Anders Hansen, -2 T52, Steen Tinning, -1 T52, Christian Gloet, -1 T68, Martin Leth Simonsen Der deltager 156 spillere ved Made in Denmark, der slutter på søndag. Selvom danskerne set over en bred kam kom godt fra start, var det alligevel den rutinerede Søren Kjeldsen, som løb med opmærksomheden, da han på hul 16 blev hyldet af tusindvis af tilskuere for sin 500. deltagelse på European Tour. Se billedet herunder.